[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.10.2008

COM(2008) 677 τελικό

2008/0201 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 808/2004 σχετικά με τις κοινοτικές στατιστικές για την κοινωνία της πληροφορίας.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

110 | Αιτιολόγηση και στόχοι της πρότασης Οι τεχνολογίες της πληροφορίας και της επικοινωνίας (ΤΠΕ) συμβάλλουν σε μεγάλο βαθμό στην παραγωγικότητα της Ευρωπαϊκής Ένωσης (ΕΕ) και στην αύξηση του Ακαθάριστου Εγχώριου Προϊόντος (ΑΕγχΠ) και στη μεταβολή των κοινωνιών και των οικονομιών μας με ριζικό και πρωτόγνωρο τρόπο. Οι ΤΠΕ εξακολουθούν να αποτελούν τη μείζονα κινητήριο δύναμη για τον οικονομικό και κοινωνικό εκσυγχρονισμό. Η κοινοτική πολιτική εφαρμόζει μια προδραστική προσέγγιση με στόχο τη δημιουργία μιας κοινωνίας της πληροφορίας χωρίς αποκλεισμούς, με βάση την ευρύτερη χρήση των τεχνολογιών της πληροφορίας και της επικοινωνίας στις δημόσιες υπηρεσίες, στις μικρομεσαίες επιχειρήσεις (ΜΜΕ) και στα νοικοκυριά. Η συγκριτική αξιολόγηση διαδραματίζει κεντρικό ρόλο στην παρακολούθηση της κοινοτικής πολιτικής και της προόδου της προς την επίτευξη των ανανεωμένων στόχων της Λισαβόνας. Η συγκριτική αυτή αξιολόγηση απαιτεί εναρμονισμένα, αξιόπιστα, ποιοτικά άψογα και επίκαιρα στατιστικά στοιχεία σχετικά με την κοινωνία της πληροφορίας. |

120 | Γενικό πλαίσιο Στην ανακοίνωσή της «Η στρατηγική i2010 – Ευρωπαϊκή κοινωνία της πληροφορίας για την ανάπτυξη και την απασχόληση»[1], η Επιτροπή προωθεί μια ανοικτή και ανταγωνιστική ψηφιακή οικονομία, δίνει έμφαση στις ΤΠΕ ως κινητήριο δύναμη για την ένταξη και την ποιότητα ζωής και προβλέπει μια ενιαία στρατηγική για τις ΤΠΕ και τον τομέα των μέσων μαζικής ενημέρωσης. Σε συνδυασμό με την εν λόγω στρατηγική, η συγκριτική αξιολόγηση θεωρείται ότι διαδραματίζει κεντρικό ρόλο στην παρακολούθηση της προόδου προς την επίτευξη των ανανεωμένων στόχων της Λισαβόνας. Η Επιτροπή κατάρτισε το πλαίσιο συγκριτικής αξιολόγησης του i2010[2] σε στενή συνεργασία με τα κράτη μέλη, στο οποίο καθορίζεται πίνακας με βασικούς δείκτες για τη συναφή διαδικασία παρακολούθησης. Οι εν λόγω δείκτες ταξινομούνται σύμφωνα με τους κύριους στόχους της στρατηγικής i2010, δηλαδή παρακολούθηση του ευρωπαϊκού χώρου της πληροφορίας, έρευνα και καινοτομία στις ΤΠΕ από τις επιχειρήσεις, κοινωνική ένταξη, δημόσιες υπηρεσίες και ποιότητα ζωής. Υπάρχει συνεχής ανάγκη για την παροχή στατιστικών στοιχείων στον τομέα αυτό, καθώς οι ΤΠΕ εξακολουθούν να έχουν σημαντικό αντίκτυπο στις ευρωπαϊκές επιχειρήσεις και κοινωνίες. Η ανάπτυξη του παγκόσμιου ιστού ευρείας συμμετοχής, το παγκόσμιο δίκτυο ηλεκτρονικών υπολογιστών, το «διαδίκτυο των πραγμάτων», η πανταχού παρούσα διασύνδεση και η επόμενη γενεά δικτύων εντείνουν την ανάγκη για στατιστικά στοιχεία σχετικά με την κοινωνία της πληροφορίας. Επιπλέον, οι ΤΠΕ και η καινοτομία που συνδέεται με τις ΤΠΕ θεωρούνται θεμελιώδεις παράγοντες για την ανάπτυξη της οικονομίας της γνώσης. Το διαδίκτυο μετατρέπεται από πηγή πληροφοριών σε παγκόσμιο ιστό συνεχώς ευρύτερης συμμετοχής χρηστών. Οι πολίτες συμβάλλουν συνεχώς περισσότερο στον παγκόσμιο ιστό και τον χρησιμοποιούν για τη δημιουργία ηλεκτρονικού ημερολογίου «blogging», την κοινή χρήση μέσων επικοινωνίας και την κοινωνική δικτύωση. Υπάρχουν εμφανείς ενδείξεις ότι το διαδίκτυο θα εξελιχθεί σε ένα παγκόσμιο δίκτυο ηλεκτρονικών υπολογιστών με το οποίο καθίσταται δυνατή η εξ αποστάσεως πρόσβαση τη σωστή στιγμή σε ασφαλή μηχανογραφικά μέσα. Η εξέλιξη αυτή είναι ιδιαίτερα σημαντική για τις ευρωπαϊκές επιχειρήσεις επειδή αναμένεται σημαντική αύξηση της παραγωγικότητας μέσω της καλύτερης κατανομής των πόρων. Μελλοντικά, συνεχώς περισσότερες συσκευές, αισθητήρες και αντικείμενα θα συνδέονται με σταθερά ή ασύρματα δίκτυα. Θα μπορούν να έχουν διαλογική επαφή με το περιβάλλον και να αποστέλλουν αυτόνομα πληροφορίες σε άλλες συσκευές. Η εν λόγω εξέλιξη του «διαδικτύου των πραγμάτων» θα έχει συνέπειες στον τομέα των μεταφορών, του περιβάλλοντος, της υγειονομικής περίθαλψης, των συστημάτων βιωσιμότητας και ασφάλειας και θα αποφέρει μεγάλη αύξηση στην αποδοτικότητα της οικονομίας. Οι συσκευές κινητών τηλεφώνων γίνονται συνεχώς περισσότερο ευφυείς και ενσωματώνουν διάφορες λειτουργίες σε μία συσκευή. Πολλοί άνθρωποι χρησιμοποιούν συνεχώς περισσότερο αυτές τις συσκευές κινητών τηλεφώνων που έχουν ασύρματη σύνδεση στο διαδίκτυο για την ανάκτηση ή την αποστολή πληροφοριών. Το γεγονός αυτό θα ενισχύσει την ανάπτυξη του ιστού ευρείας συμμετοχής και θα αποτελέσει το έναυσμα για την παροχή υπηρεσιών εντοπισμού θέσης. Μία συνέπεια αυτών των τάσεων είναι η αύξηση της κίνησης δεδομένων η οποία θα προωθήσει τη μετάβαση σε ευρεία ζώνη δεύτερης γενεάς με βάση το πρωτόκολλο Ιντερνέτ και θα προσφέρει σημαντικά υψηλότερες ταχύτητες. Η μετάβαση προς τα δίκτυα της επόμενης γενεάς είναι μία από τις σημαντικότερες προκλήσεις που χαρακτηρίζουν τις ηλεκτρονικές επικοινωνίες κατά τα επόμενα έτη. Η Επιτροπή σε διαβούλευση με τα κράτη μέλη, ανέπτυξε ένα δείκτη ευρυζωνικής επίδοσης για τη συγκριτική αξιολόγηση των γενικών επιδόσεων των κρατών μελών με βάση μια σειρά παραγόντων στους οποίους περιλαμβάνονται διάφορες κοινωνικοοικονομικές παράμετροι καθώς και η πρόσβαση σε προηγμένες υπηρεσίες. Τα στατιστικά στοιχεία έχουν μεγάλη σημασία για τη συνέχιση της παρακολούθησης των επιδόσεων στον εν λόγω τομέα. Οι διαρθρωτικοί δείκτες που χρησιμοποιούνται στην ετήσια έκθεση προς το Εαρινό Ευρωπαϊκό Συμβούλιο απαιτούν δείκτες βασισμένους σε συνεκτικά στατιστικά στοιχεία από τον τομέα της κοινωνίας της πληροφορίας. |

130 | Υφιστάμενες ρυθμίσεις στον τομέα που καλύπτει η πρόταση Ο κανονισμός (EΚ) αριθ. 808/2004, της 21ης Απριλίου 2004, σχετικά με τις κοινοτικές στατιστικές για την κοινωνία της πληροφορίας[3] ορίζει την ετήσια παροχή στατιστικών στοιχείων για τις δύο ενότητες με τίτλο «επιχειρήσεις και κοινωνία της πληροφορίας» και «ιδιώτες/νοικοκυριά και κοινωνία της πληροφορίας». Ο κανονισμός περιέχει ανώτατο χρονικό όριο 5 ετών μετά την ημερομηνία έναρξης ισχύος του. Οι σημαντικότεροι ενδιαφερόμενοι φορείς αναγνώρισαν ότι οι βασικοί στόχοι του ισχύοντος κανονισμού έχουν επιτευχθεί σε μεγάλο βαθμό. Η σχετική διαδικασία εναρμόνισης σε όλη την Ευρωπαϊκή Ένωση έχει επηρεάσει έντονα την ανάπτυξη των στατιστικών για τις ΤΠΕ παγκοσμίως, στην οποία η Στατιστική Υπηρεσία των Ευρωπαϊκών Κοινοτήτων (Eurostat) και το Ευρωπαϊκό Στατιστικό Σύστημα κατέχουν ηγετική θέση. Η πρόταση για την τροποποίηση του κανονισμού (EΚ) αριθ. 808/2004 θα εξασφαλίσει την παροχή στατιστικών στοιχείων σχετικά με τη χρήση των ΤΠΕ από τα νοικοκυριά, από ιδιώτες και από τις επιχειρήσεις για τους σκοπούς του πλαισίου συγκριτικής αξιολόγησης και τις περαιτέρω εξελίξεις του σύμφωνα με τη στρατηγική της Λισαβόνας. Ταυτόχρονα, η εν λόγω τροποποίηση αποσκοπεί στην επικαιροποίηση των θεμάτων παροχής των στατιστικών στοιχείων για την κάλυψη των νέων εξελίξεων στον τομέα των ΤΠΕ. Επιπλέον, τα μέσα για την ανάλυση των στοιχείων θα βελτιωθούν με στόχο την καλύτερη χρήση των στατιστικών στοιχείων και τη μείωση του φόρτου για τους απαντούντες. Αυτό θα επιτευχθεί με την εισαγωγή νέων μεθόδων ανάλυσης των στοιχείων ως μέρος του προτεινόμενου προγράμματος για τον εκσυγχρονισμό των ευρωπαϊκών στατιστικών επιχειρήσεων και εμπορίου (MEETS)[4]. Η πρόταση κανονισμού είναι σύμφωνη με τη νέα πολιτική προσέγγιση που ακολουθεί η Επιτροπή όσον αφορά την απλούστευση και τη βελτίωση της νομοθεσίας όπως αναφέρεται στις ανακοινώσεις, της 14ης Νοεμβρίου 2006, για τη «στρατηγική επισκόπηση του προγράμματος για τη βελτίωση της νομοθεσίας στην Ευρωπαϊκή Ένωση»[5] και τη «για τη μείωση του φόρτου απάντησης, την απλούστευση της διαδικασίας και τον καθορισμό προτεραιοτήτων στον τομέα των κοινοτικών στατιστικών»[6] . Είναι μία από τις ενέργειες ταχείας υλοποίησης που επισημαίνονται στο παράρτημα III της ανακοίνωσης, της 24ης Ιανουαρίου 2007, σχετικά με το «Πρόγραμμα δράσης για τη μείωση του διοικητικού φόρτου στην Ευρωπαϊκή Ένωση»[7]. |

140 | Συνοχή με άλλες πολιτικές και στόχους της Ένωσης Oι υπηρεσίες της κοινωνίας της πληροφορίας θεωρούνται ζωτικές για την ανάπτυξη της ευρωπαϊκής εσωτερικής αγοράς[8]. Το ηλεκτρονικό εμπόριο, ιδίως, προσφέρει σημαντικές ευκαιρίες απασχόλησης· τονώνει την οικονομική ανάπτυξη και τις επενδύσεις των επιχειρήσεων στην καινοτομία και μπορεί να συμβάλει στη βελτίωση της ανταγωνιστικότητας. Στο πλαίσιο αυτό, είναι σημαντικό να παρακολουθείται η ανάπτυξη του ηλεκτρονικού εμπορίου εντός της εσωτερικής αγοράς με τη βοήθεια στατιστικών δεικτών. Συνεκτικές στατιστικές πληροφορίες είναι χρήσιμες για τον καθορισμό και την υποβολή εκθέσεων σχετικά με τους δείκτες δεξιοτήτων στις ΤΠΕ και συνεπώς τον καθορισμό ενιαίου πλαισίου δεικτών και σημείων σύγκρισης για την παρακολούθηση της προόδου που σημειώνεται στην επίτευξη των στόχων της Λισαβόνας στην εκπαίδευση και κατάρτιση[9]. Η πρόταση είναι σύμφωνη με τις προτεραιότητες της Επιτροπής και την πρωτοβουλία με επίκεντρο τη βελτίωση της νομοθεσίας, την απλούστευση και την μείωση του φόρτου εργασίας για τους ερωτηθέντες. |

Διαβουλεύσεις με τα ενδιαφερόμενα μέρη και εκτιμηση του αντικτυπου |

Διαβουλεύσεις με τα ενδιαφερόμενα μέρη |

211 | Μέθοδοι διαβούλευσης, κύριοι στοχευόμενοι τομείς και γενικά χαρακτηριστικά των ερωτηθέντων Η πρόταση συζητήθηκε με παραγωγούς στοιχείων που συμμετέχουν στο ευρωπαϊκό στατιστικό σύστημα, με τη σχετική ομάδα εργασίας και με τους επικεφαλής των στατιστικών υπηρεσιών καθώς και με τους αρμόδιους για στατιστικές επιχειρήσεων και για κοινωνικές στατιστικές διευθυντές. Δεύτερον, πραγματοποιήθηκαν διαβουλεύσεις με τις αντίστοιχες ΓΔ και υπηρεσίες της Επιτροπής (ΓΔ INFSO, ΓΔ ENTR, ΓΔ MARKT, ΓΔ SANCO, ΓΔ REGIO, ΓΔ EAC, ΓΔ EMPL και ΓΔ JRC). Τρίτον, η πρόταση συζητήθηκε με διεθνείς οργανώσεις (OΟΣΑ – Οργανισμός Οικονομικής Συνεργασίας και Ανάπτυξης). |

212 | Περίληψη απαντήσεων και τρόπος με τον οποίο ελήφθησαν υπόψη Η παρούσα πρόταση είναι απόρροια εντατικών διαπραγματεύσεων μεταξύ όλων των ενδιαφερόμενων μερών. Λόγω του ραγδαία μεταβαλλόμενου χαρακτήρα των ΤΠΕ, θεωρείται σημαντικό να διατηρηθεί ευελιξία στην πρόταση όσον αφορά τα θέματα για τα οποία θα παρέχονται στατιστικά στοιχεία. Στο πλαίσιο αυτό, χρειάζεται ταχεία παροχή στατιστικών στοιχείων. Τα θέματα έχουν επικαιροποιηθεί προκειμένου να εξασφαλιστεί η συνοχή τους με την αναμενόμενη ανάπτυξη των τεχνολογιών της κοινωνίας της πληροφορίας. Έχουν προβλεφθεί μέτρα για την εξασφάλιση της εναρμόνισης με άλλες κοινωνικές στατιστικές. Τέλος, θα υπάρχει μεγαλύτερο δυναμικό για την ανάλυση στατιστικών στοιχείων με την παροχή επιμέρους αρχείων στοιχείων. |

Συλλογή και χρήση εμπειρογνωμοσύνης |

221 | Σχετικοί επιστημονικοί τομείς/τομείς εμπειρογνωμοσύνης Οι αντιπρόσωποι των κρατών μελών και της Επιτροπής (ΓΔ JRC, ΓΔ INFSO, ΓΔ ENTR, ΓΔ MARKT, ΓΔ SANCO) στις συνεδριάσεις της ειδικής ομάδας της ΓΔ DG Eurostat και της ομάδας εργασίας για τις «στατιστικές της κοινωνίας της πληροφορίας» ήταν όλοι εμπειρογνώμονες με γνώση της υφιστάμενης νομοθεσίας, των εθνικών συστημάτων για τη συλλογή και την επεξεργασία των στατιστικών στοιχείων για την κοινωνία της πληροφορίας και τις νέες τάσεις στην ανάπτυξη των ΤΠΕ. |

222 | Χρησιμοποιηθείσα μέθοδος Οι εμπειρογνώμονες συνέβαλαν στις συνεδριάσεις της ειδικής ομάδας δράσης και της ομάδας εργασίας και σε γραπτές διαβουλεύσεις κατά την προπαρασκευαστική διαδικασία. |

223 | Κυριότεροι οργανισμοί/ εμπειρογνώμονες με τους οποίους πραγματοποιήθηκε διαβούλευση Οι κύριοι εμπειρογνώμονες ήταν από τις εθνικές στατιστικές υπηρεσίες και από τη ΓΔ JRC, ΓΔ INFSO, ΓΔ ENTR, ΓΔ MARKT, ΓΔ SANCO, ΓΔ REGIO, ΓΔ EAC και ΓΔ EMPL. |

2249 | Σύνοψη των συμβουλών που συγκεντρώθηκαν και χρησιμοποιήθηκαν Δεν αναφέρθηκε η ύπαρξη δυνητικά σοβαρών κινδύνων με μη αναστρέψιμες συνέπειες. |

225 | Οι εμπειρογνώμονες συνέβαλαν στον ορισμό νέων θεμάτων σχετικά με τη χρήση των ηλεκτρονικών υπολογιστών και του διαδικτύου για τα οποία πρέπει να συγκεντρώνονται στατιστικά στοιχεία στο μέλλον. |

226 | Μέσα που χρησιμοποιήθηκαν για τη δημοσιοποίηση των συμβουλών των εμπειρογνωμόνων Τα έγγραφα εργασίας και τα πρακτικά των συνεδριάσεων της ειδικής ομάδας δράσης και της ομάδας εργασίας είναι διαθέσιμα μέσω του CIRCA. |

230 | Ανάλυση των επιπτώσεων και των συνεπειών Επισημάνθηκαν δύο εναλλακτικές μέθοδοι: Επιλογή 1: (Λήξη της ισχύος του υφιστάμενου κανονισμού το 2009) – Δεν θα είναι πλέον δυνατόν να πραγματοποιούνται έρευνες σχετικά με τη χρήση των ΤΠΕ στις επιχειρήσεις και στα νοικοκυριά και να λαμβάνονται εναρμονισμένα στοιχεία σε ευρωπαϊκό επίπεδο με βάση την ευρωπαϊκή νομοθεσία. Η συνέπεια θα είναι η σταδιακή επιστροφή στην κατάσταση πριν από το 2005. Οι στατιστικοί δείκτες δεν ήταν εναρμονισμένοι μεταξύ των χωρών και συνεπώς η σύγκρισή τους δεν ήταν δυνατή. Η σειρά δεικτών δεν ήταν προσαρμοσμένη στις ανάγκες της πολιτικής σε ευρωπαϊκό επίπεδο. Επειδή υπάρχουν ακόμη σημαντικές διαφορές στις ΤΠΕ ανάμεσα στα κράτη μέλη, είναι πολύ πιθανόν τα κράτη μέλη να επικεντρωθούν σε διαφορετικούς δείκτες σε σχέση με τις ΤΠΕ. Υπήρχε μεγάλο χρονικό κενό μεταξύ της συλλογής των στατιστικών στοιχείων σε εθνικό επίπεδο και της δημοσίευσής τους σε ευρωπαϊκό επίπεδο. Tα εφαρμοζόμενα πρότυπα ποιότητας θα διέφεραν από χώρα σε χώρα. Αυτό θα οδηγούσε σε μια κατάσταση στην οποία ξεχωριστές συλλογές στατιστικών στοιχείων, κατά πάσα πιθανότητα από τον ιδιωτικό τομέα, θα αντικαθιστούσαν τα επίσημα στατιστικά στοιχεία σε ευρωπαϊκό επίπεδο, με αποτέλεσμα την απώλεια της αξιοπιστίας των στατιστικών στοιχείων σε ευρωπαϊκό επίπεδο και σε επίπεδο κρατών μελών. Η συντονισμένη προσέγγιση μεταξύ των θεσμικών οργάνων ευρωπαϊκής πολιτικής και των κρατών μελών θα γινόταν συνεχώς πιο δύσκολη. Επιλογή 2: (Τροποποίηση του υφιστάμενου κανονισμού) – Η τροποποίηση του υφιστάμενου κανονισμού θα εξασφαλίσει τη συνέχιση της παροχής στατιστικών δεδομένων σχετικά με την κοινωνία της πληροφορίας. Ο ορισμός των στατιστικών δεικτών θα είναι εναρμονισμένος εντός της Ευρωπαϊκής Ένωσης. Η περαιτέρω εναρμόνιση θα επιτευχθεί μέσω του ορισμού κοινού υποδείγματος ερωτηματολογίου και της επικαιροποίησης του μεθοδολογικού εγχειριδίου, με το οποίο θα μπορούσαν επίσης να καθοριστούν κοινές αρχές ποιότητας. Η σειρά δεικτών θα ήταν προσαρμοσμένη στις αντίστοιχες ανάγκες της πολιτικής σε ευρωπαϊκό επίπεδο. Η περίοδος συλλογής των στοιχείων θα ήταν εναρμονισμένη εντός των κρατών μελών, γεγονός που είναι σημαντικό για την εξισορρόπηση των εποχικών επιπτώσεων. Εξασφαλίζεται η ταχεία δημοσίευση των στατιστικών στοιχείων σε ευρωπαϊκό επίπεδο. Η αποδοχή και η αξιοπιστία των στατιστικών στοιχείων σε ευρωπαϊκό επίπεδο και σε επίπεδο κρατών μελών θα είναι μεγαλύτερες σε σύγκριση με την επιλογή 1. Η συγκριτική αξιολόγηση των ευρωπαϊκών και των εθνικών πολιτικών θα διευκολύνεται σημαντικά. Η λήξη ισχύος του υφιστάμενου κανονισμού δεν θα μειώσει σημαντικά το φόρτο των απαντούντων, εφόσον τα κράτη μέλη θα εξακολουθούν να συλλέγουν τα στατιστικά στοιχεία για την κοινωνία της πληροφορίας σε εθνικό επίπεδο. |

Νομικά στοιχεία της πρότασης |

305 | Συνοπτική παρουσίαση της προτεινόμενης ενέργειας Ο στόχος του τροποποιημένου κανονισμού είναι να εξασφαλιστεί η συνέχιση του υφιστάμενου κοινού πλαισίου για τη συστηματική παραγωγή αξιόπιστων, εναρμονισμένων, επίκαιρων και υψηλής ποιότητας κοινοτικών στατιστικών για την κοινωνία τη πληροφορίας και την παροχή ετήσιων στατιστικών στοιχείων όσον αφορά τη χρήση των ΤΠΕ στις επιχειρήσεις και στα νοικοκυριά. Επιπλέον, η πρόταση αποβλέπει στην επικαιροποίηση του κανονισμού σύμφωνα με τις ανάγκες του ραγδαία μεταβαλλόμενου στατιστικού τομέα. |

310 | Νομική βάση Το άρθρο 285 της συνθήκης για την ίδρυση της Ευρωπαϊκής Κοινότητας παρέχει τη νομική βάση για τις κοινοτικές στατιστικές. Το Συμβούλιο, αποφασίζοντας σύμφωνα με τη διαδικασία της συναπόφασης, θεσπίζει μέτρα για την εκπόνηση στατιστικών, εφόσον αυτό απαιτείται, σχετικά με τις επιδόσεις των δραστηριοτήτων της Κοινότητας. Το ίδιο άρθρο καθορίζει τις απαιτήσεις που αφορούν την εκπόνηση των κοινοτικών στατιστικών και απαιτεί τη συμμόρφωσή τους προς τα πρότυπα αμεροληψίας, αξιοπιστίας, αντικειμενικότητας, επιστημονικής ανεξαρτησίας, σχέσης κόστους-αποτελεσματικότητας και στατιστικού απορρήτου. |

320 | Αρχή της επικουρικότητας Εφαρμόζεται η αρχή της επικουρικότητας, εφόσον η πρόταση δεν εμπίπτει στην αποκλειστική αρμοδιότητα της Κοινότητας. |

Οι στόχοι της πρότασης δεν μπορούν να υλοποιηθούν επαρκώς από τα κράτη μέλη για τους ακόλουθους λόγους: |

321 | Οι στόχοι της παρούσας πρότασης, συγκεκριμένα η θέσπιση κοινού πλαισίου για τη συστηματική παραγωγή κοινοτικών στατιστικών σχετικά με την κοινωνία της πληροφορίας, δεν μπορούν να επιτευχθούν επαρκώς από τα κράτη μέλη. |

Η κοινοτική δράση ενδείκνυται περισσότερο για την επίτευξη των στόχων της πρότασης για τον(τους) παρακάτω λόγο(-ους). |

324 | Οι στόχοι μπορούν να επιτευχθούν πιο εύκολα σε κοινοτικό επίπεδο βάσει κοινοτικής νομοθετικής πράξης, επειδή μόνον η Επιτροπή μπορεί να συντονίσει την αναγκαία εναρμόνιση των στατιστικών πληροφοριών σε κοινοτικό επίπεδο, ενώ η συλλογή των στοιχείων και η κατάρτιση συγκρίσιμων στατιστικών για την κοινωνία της πληροφορίας μπορούν να οργανωθούν από τα κράτη μέλη. Συνεπώς, η Κοινότητα μπορεί να αναλάβει δράση προς το σκοπό αυτό, σύμφωνα με την αρχή της επικουρικότητας, η οποία προβλέπεται στο άρθρο 5 της Συνθήκης. |

325 | Η διατύπωση πολιτικών σε ευρωπαϊκό επίπεδο και η συγκριτική αξιολόγηση αυτών των ευρωπαϊκών πολιτικών θα διευκολυνθούν σημαντικά. Θα είναι πιο εύκολο να πραγματοποιούνται συγκρίσεις ανάμεσα στα κράτη μέλη με τη διεξαγωγή συγκριτικών αξιολογήσεων. |

327 | Στόχος του κανονισμού είναι να θεσπίσει ένα κοινό πλαίσιο για τη συστηματική παραγωγή κοινοτικών στατιστικών σχετικά με την κοινωνία της πληροφορίας σε ευρωπαϊκό επίπεδο. Ο στόχος αυτό μπορεί να επιτευχθεί καλύτερα με συντονισμό σε ευρωπαϊκό επίπεδο. |

Συνεπώς, η πρόταση συμμορφώνεται με την αρχή της επικουρικότητας. |

Αρχή της αναλογικότητας Η πρόταση είναι σύμφωνη με την αρχή της αναλογικότητας, για τους ακόλουθους λόγους. |

331 | Σύμφωνα με την αρχή της αναλογικότητας, ο παρών κανονισμός περιορίζεται στα ελάχιστα απαιτούμενα για την επίτευξη του στόχου του και δεν υπερβαίνει τα αναγκαία όρια για το σκοπό αυτό. Ο παρών κανονισμός δεν προσδιορίζει τους μηχανισμούς συλλογής στοιχείων για κάθε κράτος μέλος, αλλά απλώς καθορίζει τα στοιχεία που πρέπει να παρέχονται ούτως ώστε να εξασφαλίζεται εναρμονισμένη διάρθρωση και χρονοδιάγραμμα. |

332 | Η πρόταση τροποποίησης του κανονισμού (EΚ) 808/2004 του Ευρωπαϊκού Κοινοβουλίου και του Συμβουλίου δεν υποχρεώνει τα κράτη μέλη να αλλάξουν τα συστήματα παραγωγής στατιστικών σχετικά με την κοινωνία της πληροφορίας. Η πρόταση προβλέπει την προσαρμογή σε άλλες κοινωνικές στατιστικές όσον αφορά μια κοινή σειρά βασικών κοινωνικοοικονομικών μεταβλητών. Ταυτόχρονα, η παροχή επιμέρους αρχείων στοιχείων θα είχε ως συνέπεια λιγότερη επιβάρυνση για τις εθνικές στατιστικές υπηρεσίες. Η επιβάρυνση για τις επιχειρήσεις παραμένει σταθερή κατόπιν σημαντικής μείωσης όσον αφορά τα μέτρα εφαρμογής του προγράμματος του 2007[10]. |

Επιλογή πράξεων |

341 | Προτεινόμενα μέσα: Κανονισμός |

342 | Η χρήση άλλης νομικής πράξης δεν ενδείκνυται, για τον ακόλουθο λόγο ή λόγους. Η επιλογή της κατάλληλης πράξης εξαρτάται από το νομοθετικό στόχο. Λόγω των πληροφοριακών αναγκών σε ευρωπαϊκό επίπεδο, η τάση για τις κοινοτικές στατιστικές είναι να χρησιμοποιούνται κανονισμοί αντί για οδηγίες ως βασικές πράξεις. Ο κανονισμός είναι προτιμότερος επειδή καθορίζει την ίδια νομοθεσία σε όλη την Κοινότητα και εξασφαλίζει την ακριβή και ενιαία εφαρμογή του από τα κράτη μέλη. Ο κανονισμός έχει άμεση εφαρμογή, πράγμα που σημαίνει ότι δεν χρειάζεται να μεταφερθεί στο εθνικό δίκαιο. Αντίθετα, οι οδηγίες, οι οποίες αποσκοπούν στην εναρμόνιση των εθνικών νομοθεσιών, είναι δεσμευτικές για τα κράτη μέλη ως προς τους στόχους τους, αλλά αφήνουν στις εθνικές αρχές την επιλογή της μορφής και των μεθόδων που θα χρησιμοποιήσουν για την επίτευξη των εν λόγω στόχων. Πρέπει εξάλλου να μεταφερθούν στο εθνικό δίκαιο. Η χρήση κανονισμού είναι σύμφωνη με άλλες στατιστικές νομοθετικές πράξεις, οι οποίες έχουν εκδοθεί από το 1997 και μετά. |

Δημοσιονομικές επιπτωσεισ |

401 | Η συλλογή στοιχείων δεν έχει νέες επιπτώσεις στον προϋπολογισμό της Κοινότητας. |

Επιπροσθετεσ πληροφοριεσ |

510 | Απλούστευση |

511 | Η πρόταση προβλέπει την απλούστευση των διοικητικών διαδικασιών τόσο για τις δημόσιες αρχές (κοινοτικές ή εθνικές) όσο και για τους ιδιωτικούς φορείς. |

513 | Η πρόταση προσδιορίζει θέματα για τα οποία πρέπει να συγκεντρώνονται στοιχεία σχετικά με την κοινωνία της πληροφορίας και καθορίζει τη αναλυτική κατανομή ή τα βασικά κοινωνικοοικονομικά χαρακτηριστικά των παρεχόμενων στοιχείων. Δηλώνεται ρητώς ότι με την ετήσια παροχή στοιχείων θα καλύπτεται μόνον ένα υποσύνολο θεμάτων και αναλυτικής κατανομής. Η παροχή επιμέρους αρχείων στοιχείων για την ενότητα των ιδιωτών/νοικοκυριών αντί για συγκεντρωτικά στοιχεία μειώνει το φόρτο των εθνικών στατιστικών υπηρεσιών, εφόσον δεν χρειάζεται να παράγουν συγκεντρωτικά μεγέθη. |

514 | Η παρούσα πρόταση είναι μία από τις ενέργειες ταχείας υλοποίησης που επισημαίνονται στο παράρτημα III της ανακοίνωσης σχετικά με το «Πρόγραμμα δράσης για τη μείωση του διοικητικού φόρτου στην Ευρωπαϊκή Ένωση». Το έγγραφο εργασίας της Επιτροπής (COM(2008) 35) αναφέρει αξιόλογη πρόοδο στη μείωση του φόρτου για τις επιχειρήσεις μέσω της απλούστευσης και της σύμπτυξης του πίνακα στατιστικών δεικτών στον κανονισμό εφαρμογής του 2007. |

-{}-E-13485 |

2008/0201 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 808/2004 σχετικά με τις κοινοτικές στατιστικές για την κοινωνία της πληροφορίας. (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285 παράγραφος 1,

την πρόταση της Επιτροπής[11],

τη γνώμη της επιτροπής στατιστικού προγράμματος, που έχει συσταθεί βάσει της απόφασης 89/382/ΕΟΚ του Συμβουλίου, Ευρατόμ[12].

Αποφασίζοντας σύμφωνα με τη διαδικασία που προβλέπεται στο άρθρο 251 της Συνθήκης[13],

Εκτιμώντας τα ακόλουθα:

1. Η ετήσια παροχή στατιστικών για την κοινωνία της πληροφορίας, όπως καθορίζεται στον κανονισμό (EΚ) 808/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004,[14] περιορίζεται σε έως και πέντε έτη αναφοράς μετά την ημερομηνία έναρξης ισχύος του κανονισμού και λήγει το έτος 2009. Ωστόσο, υπάρχει συνεχής ανάγκη σε ευρωπαϊκό επίπεδο για την ετήσια παροχή στατιστικών στοιχείων από τον τομέα της κοινωνίας της πληροφορίας.

2. Το Ευρωπαϊκό Εαρινό Συμβούλιο το Μάρτιο του 2005 τόνισε τη σημασία της δημιουργίας μιας κοινωνίας της πληροφορίας χωρίς αποκλεισμούς, με βάση την ευρύτερη χρήση των τεχνολογιών πληροφόρησης και επικοινωνίας (ΤΠΕ) στις δημόσιες υπηρεσίες, στις μικρομεσαίες επιχειρήσεις (ΜΜΕ) και στα νοικοκυριά.

3. Το Ευρωπαϊκό Εαρινό Συμβούλιο το Μάρτιο του 2006 αναγνώρισε την καίρια σημασία της πιο παραγωγικής χρήσης των τεχνολογιών της πληροφορίας και της επικοινωνίας στις επιχειρήσεις και στις διοικητικές οργανώσεις και κάλεσε την Επιτροπή και τα κράτη μέλη να εφαρμόσουν ενεργά τη στρατηγική i2010. Προωθεί μια ανοικτή και ανταγωνιστική ψηφιακή οικονομία και προβάλλει τις ΤΠΕ ως κινητήριο δύναμη για την ένταξη και την ποιότητα ζωής. Θεωρούνται ζωτικός παράγοντας για την ανανεωμένη εταιρική σχέση της Λισαβόνας για την ανάπτυξη και την απασχόληση.

4. Τον Απρίλιο του 2006, η ομάδα υψηλού επιπέδου i2010 ενέκρινε το πλαίσιο συγκριτικής αξιολόγησης i2010, στο οποίο ορίζονται βασικοί δείκτες για τη συγκριτική αξιολόγηση της ανάπτυξης της ευρωπαϊκής κοινωνίας της πληροφορίας όπως καθορίζεται στη στρατηγική του i2010.

5. Η απόφαση 1639/2006/EΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση προγράμματος πλαισίου ανταγωνιστικότητας και καινοτομίας (2007 έως 2013)[15] συμβάλλει στη βελτίωση της ανταγωνιστικότητας και της ικανότητας καινοτομίας στην Κοινότητα, στην προώθηση της προόδου της κοινωνίας της γνώσης και στην ενίσχυση της βιώσιμης ανάπτυξης με βάση την ισόρροπη οικονομική μεγέθυνση. Η απόφαση απαιτεί από την Κοινότητα να εφοδιαστεί με υγιή αναλυτική βάση στους αντίστοιχους τομείς για την υποστήριξη της χάραξης πολιτικής. Το πρόγραμμα υποστηρίζει ενέργειες για αναλύσεις της πολιτικής βασισμένες σε επίσημες στατιστικές.

6. Στην υπουργική συζήτηση σχετικά με την ηλεκτρονική ένταξη το Δεκέμβριο του 2007, η ανακοίνωση της Επιτροπής σχετικά με την ευρωπαϊκή πρωτοβουλία για την ηλεκτρονική ένταξη – «για να είσαι μέλος της κοινωνίας της πληροφορίας»[16] επιδοκιμάστηκε στα συμπεράσματα της Προεδρίας. Η σημασία της προώθησης της ηλεκτρονικής ένταξης αναγνωρίστηκε ως μέγιστος ευρωπαϊκός στόχος. Ιδίως απευθύνθηκε έκκληση στην Επιτροπή και στους υπουργούς να ενσωματώσουν την ηλεκτρονική ένταξη ως νέα διάσταση των κοινωνικών πολιτικών. Οι πολιτικές ηλεκτρονικής ένταξης πρέπει να αντιμετωπίσουν τους φραγμούς ηλεκτρονικής προσβασιμότητας, να γεφυρώσουν το χάσμα των ψηφιακών δεξιοτήτων και να ενθαρρύνουν την αποτελεσματική συμμετοχή των ατόμων που υστερούν στο πλαίσιο της κοινωνίας της πληροφορίας.

7. Οι δείκτες για τη συγκριτική αξιολόγηση της ανάπτυξης της κοινωνίας της πληροφορίας, όπως καθορίζονται στις πολιτικές στρατηγικές της Κοινότητας και ιδίως το πλαίσιο συγκριτικής αξιολόγησης της στρατηγικής i2010 και οι περαιτέρω εξελίξεις της σύμφωνα με τη στρατηγική της Λισαβόνας, πρέπει να βασίζονται σε συνεκτικές στατιστικές πληροφορίες.

8. Επομένως, ο κανονισμός (ΕΚ) αριθ. 808/2004 πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 808/2004 τροποποιείται ως εξής:

9. Στο άρθρο 3, η παράγραφος 1 αντικαθίσταται από το ακόλουθο κείμενο:

«1. Οι στατιστικές που πρέπει να συγκεντρώνονται πρέπει να περιλαμβάνουν τις πληροφορίες που απαιτούνται για τη συγκριτική αξιολόγηση των πολιτικών στρατηγικών της Κοινότητας σχετικά με την ανάπτυξη του Ευρωπαϊκού Χώρου Πληροφορίας, την καινοτομία των επιχειρήσεων και την ευρωπαϊκή κοινωνία της πληροφορίας, όπως το πλαίσιο συγκριτικής ανάλυσης i2010 και οι εξελίξεις του σύμφωνα με τη στρατηγική της Λισαβόνας, και να είναι χρήσιμες για τους διαρθρωτικούς δείκτες και άλλες αναγκαίες πληροφορίες για την παροχή ενιαίας βάσης για την ανάλυση της πληροφορίας της κοινωνίας.»

10. Στο άρθρο 6, η παράγραφος 1 αντικαθίσταται από το ακόλουθο κείμενο:

«1. Τα κράτη μέλη διαβιβάζουν στην Επιτροπή (Eurostat) τα στοιχεία και τα μεταστοιχεία που απαιτούνται από τον παρόντα κανονισμό και τα μέτρα εφαρμογής του, συμπεριλαμβανομένων των εμπιστευτικών δεδομένων, σύμφωνα με τις ισχύουσες κοινοτικές διατάξεις όσον αφορά τη διαβίβαση δεδομένων που καλύπτονται από το στατιστικό απόρρητο. Αυτές οι κοινοτικές διατάξεις εφαρμόζονται στην επεξεργασία των αποτελεσμάτων, εφόσον αυτά περιέχουν εμπιστευτικά στοιχεία.»

11. Στο άρθρο 7, η παράγραφος 2 αντικαθίσταται από το ακόλουθο κείμενο:

«2. Για τους σκοπούς του παρόντος κανονισμού ισχύουν οι ακόλουθες παράμετροι ποιοτικής αξιολόγησης για τα διαβιβαζόμενα στοιχεία:

α) «καταλληλότητα» δηλώνει το βαθμό στον οποίο οι στατιστικές ικανοποιούν τις τρέχουσες και τις δυνητικές ανάγκες των χρηστών·

β) «ακρίβεια» υποδηλώνει την προσέγγιση των εκτιμήσεων με τις άγνωστες πραγματικές αξίες·

γ) «επικαιρότητα» δηλώνει το διάστημα που μεσολαβεί μεταξύ της διαθεσιμότητας των πληροφοριών και του γεγονότος ή φαινομένου που αυτές περιγράφουν·

δ) «χρονική συνέπεια» αναφέρεται στο χρονικό διάστημα που μεσολαβεί μεταξύ της ημερομηνίας δημοσιοποίησης των στοιχείων και της ημερομηνίας-στόχου κατά την οποία έπρεπε να έχουν παραδοθεί·

ε) «προσβασιμότητα» και «σαφήνεια» υποδηλώνουν τις προϋποθέσεις και τις διατυπώσεις βάσει των οποίων οι χρήστες μπορούν να προμηθεύονται, να χρησιμοποιούν και να ερμηνεύουν τα στοιχεία·

στ) «συγκρισιμότητα» αναφέρεται στη μέτρηση του αντίκτυπου των διαφορών σε εφαρμοσμένες στατιστικές έννοιες και εργαλεία / διαδικασίες μέτρησης, όταν γίνεται σύγκριση των στατιστικών μεταξύ γεωγραφικών περιοχών, τομεακών πεδίων ή διαχρονικά·

ζ) «συνοχή» αναφέρεται στην ικανότητά τους να μπορούν να συνδυάζονται αξιόπιστα, με διάφορους τρόπους και για διάφορες χρήσεις·

Με την εφαρμογή των παραμέτρων αξιολόγησης της ποιότητας, η Επιτροπή (Eurostat), σε στενή συνεργασία με τα κράτη μέλη, αναπτύσσει αναλυτικά κριτήρια και κοινά πρότυπα για την αξιολόγηση της ποιότητας που προορίζονται για την εξασφάλιση της ποιότητας των δεδομένων που παρέχονται. Τα πρότυπα αυτά δημοσιεύονται στο μεθοδολογικό εγχειρίδιο.»

12. Τα παραρτήματα I και II αντικαθίστανται από τα παραρτήματα Ι και ΙΙ του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ I

Ενότητα 1: Επιχειρήσεις και κοινωνία της πληροφορίας

13. Στόχοι

Ο στόχος της παρούσας ενότητας είναι η έγκαιρη παροχή στατιστικών για τις επιχειρήσεις και την κοινωνία της πληροφορίας. Προβλέπει πλαίσιο για τις απαιτήσεις όσον αφορά την κάλυψη και την περιοδικότητα, τα καλυπτόμενα θέματα, την αναλυτική κατανομή των παρεχόμενων στοιχείων, τον τύπο παροχής στοιχείων και τυχόν αναγκαίες πιλοτικές μελέτες.

14. Κάλυψη

Η παρούσα ενότητα καλύπτει τις επιχειρηματικές δραστηριότητες που εμπίπτουν στους τομείς Γ έως Ν και Ρ και υποδιαίρεση 95 της στατιστικής ταξινόμησης των οικονομικών δραστηριοτήτων στην Ευρωπαϊκή Κοινότητα (NACE αναθ. 2).

Οι στατιστικές θα καταρτίζονται για επιχειρηματικές μονάδες.

15. Περιοδικότητα της παροχής στοιχείων

Οι στατιστικές θα παρέχονται ετησίως μετά την ημερομηνία έναρξης ισχύος του παρόντος κανονισμού. Δεν θα παρέχονται απαραιτήτως όλα τα χαρακτηριστικά κάθε έτος· η περιοδικότητα για την παροχή του κάθε χαρακτηριστικού θα προσδιορίζεται και θα συμφωνείται στο πλαίσιο των μέτρων εφαρμογής που αναφέρονται στο άρθρο 8.

16. Καλυπτόμενα θέματα

Τα χαρακτηριστικά προς παροχή θα προέρχονται τον ακόλουθο κατάλογο θεμάτων:

- συστήματα ΤΠΕ και η χρήση τους στις επιχειρήσεις,

- χρήση του διαδικτύου και άλλων ηλεκτρονικών δικτύων από τις επιχειρήσεις,

- ηλεκτρονικό εμπόριο,

- διαδικασίες ηλεκτρονικού επιχειρείν και οργανωτικές πτυχές,

- χρήση των ΤΠΕ από επιχειρήσεις για την ανταλλαγή πληροφοριών και υπηρεσιών με κυβερνήσεις και δημόσιες διοικήσεις (ηλεκτρονική διακυβέρνηση),

- ικανότητες στον τομέα των ΤΠΕ της επιχειρηματικής μονάδας και η ανάγκη για δεξιότητες ΤΠΕ,

- εμπόδια στη χρήση των ΤΠΕ, του διαδικτύου και άλλων ηλεκτρονικών δικτύων, των διαδικασιών ηλεκτρονικού εμπορίου και ηλεκτρονικού επιχειρείν,

- δαπάνες και επενδύσεις σε ΤΠΕ,

- ασφάλεια και εμπιστοσύνη στις ΤΠΕ,

- ΤΠΕ και βιώσιμη ανάπτυξη,

- αντίκτυπος των ΤΠΕ στην παραγωγικότητα, την οικονομική μεγέθυνση, την απασχόληση, την οργάνωση επιχειρήσεων και το περιβάλλον,

- χρήση των ΤΠΕ για τη διευκόλυνση της εθνικής και διεθνούς οικονομικής ενσωμάτωσης,

- πρόσβαση στο διαδίκτυο και σε άλλες τεχνολογίες δικτύων για τη σύνδεση των αντικειμένων και συσκευών (διαδίκτυο των πραγμάτων) και χρήση αυτών,

- πρόσβαση στις τεχνολογίες που παρέχουν την ικανότητα σύνδεσης με το διαδίκτυο ή με άλλα δίκτυα από οπουδήποτε και ανά πάσα στιγμή (πανταχού παρούσα δυνατότητα σύνδεσης) και χρήση αυτών.

Δεν καλύπτονται απαραιτήτως όλα τα θέματα κάθε έτος.

17. Αναλυτική κατανομή των παρεχόμενων στοιχείων

Δεν θα πραγματοποιείται αναγκαστικά η αναλυτική κατανομή όλων των στοιχείων κάθε έτος· η απαιτούμενη αναλυτική κατανομή των στοιχείων θα πραγματοποιείται με βάση τον ακόλουθο κατάλογο και κατόπιν συμφωνίας στο πλαίσιο των μέτρων εφαρμογής:

- ανά τάξη μεγέθους,

- ανά τμήμα της NACE,

- ανά περιφέρεια: οι περιφερειακές κατανομές θα περιορίζονται το πολύ σε τρεις ομάδες.

- Τύπος παρεχόμενων στοιχείων

τα κράτη μέλη διαβιβάζουν συγκεντρωτικά στοιχεία στην Επιτροπή (Eurostat).

18. Πιλοτικές μελέτες

Όταν εντοπίζονται σημαντικές απαιτήσεις νέων στοιχείων, αναμένονται στοιχεία με ανεπαρκή ποιότητα ή απαιτούνται νέοι δείκτες με πολύπλοκο χαρακτήρα, η Επιτροπή θα προβλέπει πιλοτικές μελέτες ή δοκιμαστικά μέτρα που θα πραγματοποιούνται σε προαιρετική βάση από τα κράτη μέλη πριν από κάθε συλλογή στοιχείων. Με τις εν λόγω πιλοτικές μελέτες θα αξιολογείται η σκοπιμότητα συλλογής των αντίστοιχων στοιχείων και θα συνεκτιμούνται τα οφέλη από τη διαθεσιμότητα των στοιχείων σε σχέση με το κόστος συλλογής τους και το φόρτο που βαρύνει όσους καλούνται να απαντήσουν. Τα αποτελέσματα των πιλοτικών μελετών ή των δοκιμαστικών μέτρων θα συμβάλλουν στον ορισμό νέων δεικτών.

ΠΑΡΑΡΤΗΜΑ II

Ενότητα 2: Ιδιώτες, νοικοκυριά και η κοινωνία της πληροφορίας

19. Στόχοι

Ο στόχος της παρούσας ενότητας είναι η έγκαιρη παροχή στατιστικών για τους ιδιώτες, τα νοικοκυριά και την κοινωνία της πληροφορίας. Προβλέπει πλαίσιο για τις απαιτήσεις όσον αφορά την κάλυψη και περιοδικότητα, τα καλυπτόμενα θέματα, την αναλυτική κατανομή των παρεχόμενων στοιχείων, τον τύπο παροχής στοιχείων και τυχόν αναγκαίες πιλοτικές μελέτες.

20. Κάλυψη

Η παρούσα ενότητα καλύπτει στατιστικές σχετικά με ιδιώτες και νοικοκυριά.

21. Περιοδικότητα της παροχής στοιχείων

Οι στατιστικές θα παρέχονται ετησίως μετά την ημερομηνία έναρξης ισχύος του παρόντος κανονισμού. Δεν θα παρέχονται απαραιτήτως όλα τα χαρακτηριστικά κάθε έτος· η περιοδικότητα για την παροχή του κάθε χαρακτηριστικού θα προσδιορίζεται και θα συμφωνείται στο πλαίσιο των μέτρων εφαρμογής που αναφέρονται στο άρθρο 8.

22. Καλυπτόμενα θέματα

Τα χαρακτηριστικά προς παροχή θα προέρχονται από τον ακόλουθο κατάλογο θεμάτων:

- πρόσβαση στις ΤΠΕ και χρήση τους από ιδιώτες και/ή νοικοκυριά

- χρήση του διαδικτύου και άλλων ηλεκτρονικών δικτύων για διάφορους σκοπούς από ιδιώτες και/ή νοικοκυριά,

- ασφάλεια και εμπιστοσύνη στις ΤΠΕ

- ικανότητα και δεξιότητες στις ΤΠΕ,

- εμπόδια στη χρήση των ΤΠΕ και του διαδικτύου,

- αντιληπτές επιπτώσεις της χρήσης των ΤΠΕ στους ιδιώτες και/ή τα νοικοκυριά,

- χρήση των ΤΠΕ από ιδιώτες για την ανταλλαγή πληροφοριών και υπηρεσιών με κυβερνήσεις και δημόσιες διοικήσεις (ηλεκτρονική διακυβέρνηση),

- πρόσβαση στις τεχνολογίες που παρέχουν την ικανότητα σύνδεσης με το διαδίκτυο ή με άλλα δίκτυα από οπουδήποτε και ανά πάσα στιγμή (πανταχού παρούσα δυνατότητα σύνδεσης) και χρήση αυτών.

Δεν θα καλύπτονται απαραιτήτως όλα τα θέματα κάθε έτος·

23. Βασικά κοινωνικοοικονομικά χαρακτηριστικά των παρεχομένων στοιχείων

Δεν θα παρέχονται απαραιτήτως όλα τα βασικά χαρακτηριστικά κάθε έτος· τα απαιτούμενα βασικά χαρακτηριστικά θα συλλέγονται με βάση τον ακόλουθο κατάλογο και κατόπιν συμφωνίας στο πλαίσιο των μέτρων εφαρμογής:

α) όσον αφορά τις στατιστικές που παρέχονται για τα νοικοκυριά:

- ανά τύπο νοικοκυριού,

- ανά ομάδα εισοδήματος,

- ανά περιφέρεια.

β) όσον αφορά τις στατιστικές που παρέχονται για τους ιδιώτες:

- ανά ομάδα ηλικίας,

- ανά φύλο,

- ανά επίπεδο εκπαίδευσης,

- ανά κατάσταση απασχόλησης,

- ανά de facto οικογενειακή κατάσταση,

- ανά χώρα γέννησης, υπηκοότητα,

- ανά περιφέρεια.

- Τύπος των παρεχόμενων στοιχείων

τα κράτη μέλη διαβιβάζουν επιμέρους αρχεία στοιχείων, τα οποία δεν θα επιτρέπουν την άμεση αναγνώριση των σχετικών στατιστικών μονάδων, στην Επιτροπή (Eurostat).

24. Πιλοτικές μελέτες

Όταν εντοπίζονται σημαντικές απαιτήσεις νέων στοιχείων, αναμένονται στοιχεία με ανεπαρκή ποιότητα ή απαιτούνται νέοι δείκτες με πολύπλοκο χαρακτήρα, η Επιτροπή θα προβλέπει πιλοτικές μελέτες ή δοκιμαστικά μέτρα που θα πραγματοποιούνται σε προαιρετική βάση από τα κράτη μέλη πριν από κάθε συλλογή στοιχείων. Με τις εν λόγω πιλοτικές μελέτες θα αξιολογείται η σκοπιμότητα συλλογής των αντίστοιχων στοιχείων και θα συνεκτιμούνται τα οφέλη από τη διαθεσιμότητα των στοιχείων σε σχέση με το κόστος συλλογής τους και το φόρτο που βαρύνει όσους καλούνται να απαντήσουν. Τα αποτελέσματα των πιλοτικών μελετών ή των δοκιμαστικών μέτρων θα συμβάλλουν στον ορισμό νέων δεικτών.

[1] COM(2005) 229 τελικό

[2] http://ec.europa.eu/information_society/eeurope/i2010/benchmarking/index_en.htm

[3] ΕΕ L 143 της 30.4.2004, σ. 49.

[4] COM(2007) 433 τελικό

[5] COM(2006) 689 τελικό

[6] COM(2006) 693 τελικό

[7] COM(2007) 23 τελικό

[8] ΕΕ L 178 της 17.7.2000, σ. 1. Οδηγία 2000/31/ΕΚ του Ευρωπαϊκού Κοινοβουλίου και του Συμβουλίου, της 8ης Ιουνίου 2000, για ορισμένες νομικές πτυχές των υπηρεσιών της κοινωνίας της πληροφορίας, ιδίως του ηλεκτρονικού εμπορίου, στην εσωτερική αγορά («οδηγία για το ηλεκτρονικό εμπόριο»)

[9] COM(2007) 61 τελικό

[10] COM(2008) 35 τελικό: Έγγραφο εργασίας της Επιτροπής, της 30ής Ιανουαρίου 2008, με θέμα «μείωση του διοικητικού φόρτου στην Ευρωπαϊκή Ένωση, έκθεση προόδου για το 2007 και προοπτικές για το 2008».

[11] ΕΕ C […], […], σ. […].

[12] ΕΕ L 181 της 28.6.1989, σ. 47.

[13] ΕΕ C […], […], σ. […].

[14] ΕΕ L 143 της 30.4.2004, σ. 49. Κανονισμός όπως τροποποιήθηκε με τον κανονισμό (ΕΚ) αριθ. 1893/2006 (ΕΕ L 393 της 30.12.2006, σ. 1).

[15] ΕΕ L 310 της 9.11.2006, σ. 15.

[16] COM(2007) 694 τελικό.